input: KOMISJONI MÄÄRUS (EL) nr 1127/2014,
  20. oktoober 2014,
  millega muudetakse Euroopa Parlamendi ja nõukogu määruse (EÜ) nr 396/2005 II ja III lisa seoses teatavates toodetes või nende pinnal esinevate amitrooli, dinokapi, fiproniili, flufenatseedi, pendimetaliini, propüsamiidi ja püridaadi jääkide piirnormidega
  (EMPs kohaldatav tekst)
  EUROOPA KOMISJON,
  võttes arvesse Euroopa Liidu toimimise lepingut,
  võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 14 lõike 1 punkti a, artikli 18 lõiget 4 ja artikli 49 lõiget 2,
  ning arvestades järgmist:
  (1)
  Amitrooli, flufenatseedi, pendimetaliini, propüsamiidi ja püridaadi jääkide piirnormid on sätestatud määruse (EÜ) nr 396/2005 II lisas ja III lisa B osas. Dinokapi ja fiproniili jääkide piirnormid on sätestatud kõnealuse määruse III lisa A osas.
  (2)
  Amitrooli puhul esitas Euroopa Toiduohutusamet (edaspidi „amet”) põhjendatud arvamuse jääkide kehtivate piirnormide kohta kooskõlas määruse (EÜ) nr 396/2005 artikli 12 lõikega 2 koostoimes kõnealuse määruse artikli 12 lõikega 1 (2). Amet jõudis järeldusele, et tsitrusviljade, mandlite, sarapuupähklite, Kreeka pähklite, õunviljade, luuviljade, laua- ja veiniviinamarjade, sõstarde, karusmarjade, lauaoliivide ja õli tootmiseks ette nähtud oliivide puhul ei ole teave jääkide piirnormi kohta täies ulatuses kättesaadav ja riskijuhtijatel tuleb asjaolusid täiendavalt kaaluda. Kuna tarbijate jaoks ohtu ei ole, tuleks kõnealuste toodete puhul jääkide piirnorm sätestada määruse (EÜ) nr 396/2005 II lisas praegusel tasemel või ameti kindlaks määratud tasemel. Kõnealused jääkide piirnormid vaadatakse läbi. Läbivaatamisel võetakse arvesse kaks aastat pärast käesoleva määruse avaldamist kättesaadavat teavet.
  (3)
  Dinokapi puhul esitas amet põhjendatud arvamuse jääkide kehtivate piirnormide kohta kooskõlas määruse (EÜ) nr 396/2005 artikli 12 lõikega 2 koostoimes kõnealuse määruse artikli 12 lõikega 1 (3). Kõik dinokappi sisaldavate taimekaitsevahendite load on kehtetuks tunnistatud. Seepärast on kohane kehtestada jääkide piirnormiks konkreetne määramispiir või codex alimentarius'es kehtestatud väärtus, mis on liidu tarbijatele ohutu. Samuti on asjakohane muuta jääkide määratlust.
  (4)
  Amet märkis, et veiniviinamarjade ja melonite puhul võib kehtiv dinokapijääkide piirnorm tekitada tarbijakaitsega seotud probleeme. Kõnealuste toodete puhul tuleks kehtestada jääkide piirnormiks konkreetne määramispiir või vaikimisi väärtus kooskõlas määruse (EÜ) nr 396/2005 artikli 18 lõike 1 punktiga b.
  (5)
  Fiproniili puhul esitas amet põhjendatud arvamuse jääkide kehtivate piirnormide kohta kooskõlas määruse (EÜ) nr 396/2005 artikli 12 lõikega 2 koostoimes kõnealuse määruse artikli 12 lõikega 1 (4). Amet soovitas õisik- ja peakapsaste, sea-, veise-, lamba- ja kitserasva ja -maksa, sigade neerude, kodulinnumaksa ja munade puhul jääkide piirnormi vähendada. Muude toodete puhul soovitas amet jääkide piirnormi suurendada või jätkata kehtiva piirnormi kohaldamist.
  (6)
  Saksamaa teavitas 10. veebruaril 2012 komisjoni fiproniili sisaldavate taimekaitsevahendite ajutisest lubamisest vastavalt Euroopa Parlamendi ja nõukogu määruse (EÜ) nr 1107/2009 (5) artiklile 53 naksurlaste puhangu tõttu, mida ei olnud võimalik ühelgi muul mõistlikul viisil tõhusalt ohjeldada. Sellest tulenevalt teavitas Saksamaa vastavalt määruse (EÜ) nr 396/2005 artikli 18 lõikele 4 teisi liikmesriike, komisjoni ja ametit ka oma taotlusest suurendada asjaomast jääkide piirnormi kodulinnurasvas, kuna kanadele võidakse sööta kartuleid, mis sisaldavad fiproniilijääke koguses, mis ei ületa kartulite puhul kehtivat piirnormi, ning selle tulemusena võidakse ületada kehtivat jääkide piirnormi kodulinnurasvas.
  (7)
  Saksamaa esitas komisjonile tarbijariskide nõuetekohase hindamise tulemused ja tegi selle alusel ettepaneku ajutise piirnormi kohta.
  (8)
  Amet hindas esitatud andmeid ja koostas põhjendatud arvamuse määruse (EÜ) nr 396/2005 artikli 18 lõike 4 kohaselt taotletava ajutise piirnormi ohutuse kohta (6). Amet jõudis järeldusele, et võimalikku pikaajalist ohtu tarbijate tervisele ei saa välistada.
  (9)
  Kuna võimalik pikaajaline oht tarbijate tervisele tulenes kokkupuutest eri toodetes esinevate jääkidega, tühistati loahoidja taotlusel load toimeaine kasutamiseks peakapsa ja lehtkapsa puhul.
  (10)
  Komisjoni määrus (EL) nr 212/2013, (7) millega muudeti määruse (EÜ) nr 396/2005 I lisa, jõustus 1. aprillil 2013.
  (11)
  Euroopa Komisjon palus ametil uuesti arvutada fiproniilijääkide eeldatavad määrad loomset päritolu kaupade puhul ja nendest tuleneva tarbijate kokkupuute määra, võttes arvesse lubade tühistamist toimeaine kasutamiseks peakapsa ja lehtkapsa puhul ning määruse (EÜ) nr 396/2005 I lisa muutmist. Amet esitas vastavalt määruse (EÜ) nr 396/2005 artiklile 43 põhjendatud arvamuse jääkide piirnormide muutmise kohta pärast lubade tühistamist toimeaine kasutamiseks peakapsa ja lehtkapsa puhul (8). Amet jõudis järeldusele, et taotletav jääkide piirnorm tugineb nõuetekohastele andmetele ja ohtu tarbijatele ei ole.
  (12)
  Flufenatseedi puhul esitas amet põhjendatud arvamuse jääkide kehtivate piirnormide kohta kooskõlas määruse (EÜ) nr 396/2005 artikli 12 lõikega 2 koostoimes kõnealuse määruse artikli 12 lõikega 1 (9). Amet soovitas sea-, veise-, lamba-, kitse- ja kodulinnumaksa puhul jääkide piirnormi vähendada. Muude toodete puhul soovitas amet jääkide piirnormi suurendada või jätkata kehtiva piirnormi kohaldamist. Amet jõudis järeldusele, et maasikate, mustikate, jõhvikate, sõstarde ja karusmarjade puhul ei ole teave jääkide piirnormi kohta täies ulatuses kättesaadav ja riskijuhtijatel tuleb asjaolusid täiendavalt kaaluda. Kuna tarbijate jaoks ohtu ei ole, tuleks kõnealuste toodete puhul jääkide piirnorm sätestada määruse (EÜ) nr 396/2005 II lisas praegusel tasemel või ameti kindlaks määratud tasemel. Kõnealused jääkide piirnormid vaadatakse läbi. Läbivaatamisel võetakse arvesse kaks aastat pärast käesoleva määruse avaldamist kättesaadavat teavet.
  (13)
  Pendimetaliini puhul esitas amet põhjendatud arvamuse jääkide kehtivate piirnormide kohta kooskõlas määruse (EÜ) nr 396/2005 artikli 12 lõikega 2 koostoimes kõnealuse määruse artikli 12 lõikega 1 (10). Amet soovitas porgandite, kaunköögiviljade (värsked), kaunviljade (kuivatatud), maapähklite, päevalilleseemnete, sojaoa, puuvillaseemnete, sea-, veise-, lamba-, kitse- ja kodulinnuliha ja -rasva, piima ja linnumunade puhul jääkide piirnormi vähendada. Võttes arvesse Saksamaa ja Madalmaade esitatud lisateavet hea põllumajandustava kohta ja kuna tarbijate jaoks ohtu ei ole, tuleks porgandite puhul jääkide piirnorm sätestada määruse (EÜ) nr 396/2005 II lisas praegusel tasemel. Kõnealune piirnorm vaadatakse läbi. Läbivaatamisel võetakse arvesse kaks aastat pärast käesoleva määruse avaldamist kättesaadavat teavet. Muude toodete puhul soovitas amet jääkide piirnormi suurendada või jätkata kehtiva piirnormi kohaldamist.
  (14)
  Amet jõudis järeldusele, et maasikate, küüslaugu, sibula, šalottsibula, tomati, paprika, baklažaani, söödava või mittesöödava koorega kõrvitsaliste, kera-artišoki, porrulaugu, sea-, veise-, lamba- ja kitsemaksa ja -neerude ning kodulinnumaksa puhul ei ole teave pendimetaliinijääkide piirnomi kohta täies ulatuses kättesaadav ja riskijuhtijatel tuleb asjaolusid täiendavalt kaaluda. Kuna tarbijate jaoks ohtu ei ole, tuleks kõnealuste toodete puhul jääkide piirnorm sätestada määruse (EÜ) nr 396/2005 II lisas praegusel tasemel või ameti kindlaks määratud tasemel. Kõnealused jääkide piirnormid vaadatakse läbi. Läbivaatamisel võetakse arvesse kaks aastat pärast käesoleva määruse avaldamist kättesaadavat teavet.
  (15)
  Amet jõudis järeldusele, et hariliku siguri, rapsiseemnete, taimeteede (kuivatatud õied) ja maitseainete (puuviljad ja marjad) puhul ei ole teave pendimetaliinijääkide piirnormi kohta kättesaadav ja riskijuhtijatel tuleb asjaolusid täiendavalt kaaluda. Kõnealuste toodete puhul tuleks kehtestada jääkide piirnormiks konkreetne määramispiir või vaikimisi väärtus kooskõlas määruse (EÜ) nr 396/2005 artikli 18 lõike 1 punktiga b.
  (16)
  Amet jõudis järeldusele, et mädarõika, pastinaagi ja juurpeterselli puhul ei ole teave pendimetaliinijääkide piirnormi kohta kättesaadav ja riskijuhtijatel tuleb asjaolusid täiendavalt kaaluda. Võttes arvesse Saksamaa, Läti ja Madalmaade esitatud lisateavet hea põllumajandustava kohta ja kuna tarbijate jaoks ohtu ei ole, tuleks nende toodete puhul jääkide piirnorm sätestada määruse (EÜ) nr 396/2005 II lisas praegusel tasemel. Kõnealused jääkide piirnormid vaadatakse läbi. Läbivaatamisel võetakse arvesse kaks aastat pärast käesoleva määruse avaldamist kättesaadavat teavet.
  (17)
  Amet esitas ka arvamuse pendimetaliinijääkide piirnormi kohta aed-piimjuure, taimeteede (kuivatatud juured), maitseainete (seemned) ja hariliku köömne puhul (11).
  (18)
  Propüsamiidi puhul esitas amet põhjendatud arvamuse jääkide kehtivate piirnormide kohta kooskõlas määruse (EÜ) nr 396/2005 artikli 12 lõikega 2 koostoimes kõnealuse määruse artikli 12 lõikega 1 (12). Amet tegi ettepaneku muuta jääkide määratlust. Amet soovitas laua- ja veiniviinamarjade, maasikate, koguviljade, mustikate, jõhvikate, sõstarde, karusmarjade, musta leedri marjade, aed-piimjuure, hariliku siguri, rabarberi, päevalilleseemnete, rapsiseemnete, sojaoa, suhkrupeedi (juur) ja sigurijuurte puhul jääkide piirnormi vähendada. Muude toodete puhul soovitas amet jätkata kehtiva piirnormi kohaldamist.
  (19)
  Amet jõudis järeldusele, et põldkännaku, aedsalati, eskariooli, salatkressi, põld-võõrkapsa (rukola), kapsasrohtude lehtede ja võrsete, maitsetaimede, ubade (kuivatatud), läätsede, herneste (kuivatatud), sea-, veise-, lamba- ja kitseliha, -rasva, -maksa ja -neerude ning mäletsejaliste piima puhul ei ole teave propüsamiidijääkide piirnormi kohta täies ulatuses kättesaadav ja riskijuhtijatel tuleb asjaolusid täiendavalt kaaluda. Kuna tarbijate jaoks ohtu ei ole, tuleks kõnealuste toodete puhul jääkide piirnorm sätestada määruse (EÜ) nr 396/2005 II lisas praegusel tasemel või ameti kindlaks määratud tasemel. Kõnealused jääkide piirnormid vaadatakse läbi. Läbivaatamisel võetakse arvesse kaks aastat pärast käesoleva määruse avaldamist kättesaadavat teavet.
  (20)
  Amet jõudis järeldusele, et porrulaugu ja humala puhul ei ole teave propüsamiidijääkide piirnormi kohta kättesaadav ja riskijuhtijatel tuleb asjaolusid täiendavalt kaaluda. Kõnealuste toodete puhul tuleks kehtestada jääkide piirnormiks konkreetne määramispiir või vaikimisi väärtus kooskõlas määruse (EÜ) nr 396/2005 artikli 18 lõike 1 punktiga b.
  (21)
  Amet esitas ka arvamuse propüsamiidijääkide piirnormi kohta taimeteede (kuivatatud) puhul (13).
  (22)
  Püridaadi puhul esitas amet põhjendatud arvamuse jääkide kehtivate piirnormide kohta kooskõlas määruse (EÜ) nr 396/2005 artikli 12 lõikega 2 koostoimes kõnealuse määruse artikli 12 lõikega 1 (14). Amet jõudis järeldusele, et aed-piimjuure, küüslaugu, sibula, šalottsibula, talisibula, suhkrumaisi, õisikkapsaste, rooskapsa, peakapsa, lehtkapsa, nuikapsa, murulaugu, spargli, porrulaugu, lupiinide, mooniseemnete, rapsiseemnete, maisi, taimeteede (kuivatatud õied), taimeteede (kuivatatud lehed), taimeteede (kuivatatud juured), maitseainete (seemned), maitseainete (puuviljad ja marjad), sea-, veise-, lamba- ja kitseliha, -rasva, -maksa ja -neerude, kodulinnuliha, -rasva ja -maksa, mäletsejaliste piima ja linnumunade puhul ei ole teave jääkide piirnormi kohta täies ulatuses kättesaadav ja riskijuhtijatel tuleb asjaolusid täiendavalt kaaluda. Kuna tarbijate jaoks ohtu ei ole, tuleks kõnealuste toodete puhul jääkide piirnorm sätestada määruse (EÜ) nr 396/2005 II lisas praegusel tasemel või ameti kindlaks määratud tasemel. Kõnealused jääkide piirnormid vaadatakse läbi. Läbivaatamisel võetakse arvesse kaks aastat pärast käesoleva määruse avaldamist kättesaadavat teavet.
  (23)
  Amet jõudis järeldusele, et kera-artišoki, odra, riisi ja nisu puhul ei ole teave püridaadijääkide piirnormi kohta kättesaadav ja riskijuhtijatel tuleb asjaolusid täiendavalt kaaluda. Kõnealuste toodete puhul tuleks kehtestada jääkide piirnormiks konkreetne määramispiir või vaikimisi väärtus kooskõlas määruse (EÜ) nr 396/2005 artikli 18 lõike 1 punktiga b.
  (24)
  Amet esitas ka arvamuse püridaadijääkide piirnormi kohta lehtselleri (till) puhul (15).
  (25)
  Nende toodete puhul, mille kohta ei antud liidu tasandil teada asjakohastest lubadest ega impordile kehtestatud jääkide piirnormist ja mille kohta ei olnud kehtestatud jääkide piirnormi ka codex alimentarius'es, leidis amet, et riskijuhtijatel tuleb asjaolusid täiendavalt kaaluda. Võttes arvesse teaduse ja tehnika arengut, tuleks kõnealuste toodete puhul kehtestada jääkide piirnormiks konkreetne määramispiir või vaikimisi väärtus kooskõlas määruse (EÜ) nr 396/2005 artikli 18 lõike 1 punktiga b.
  (26)
  Kuna jääkide piirnormide asjakohaste muudatuste puhul on lähtutud ameti põhjendatud arvamustest ja arvesse võetud käsitletava küsimusega seotud asjakohaseid tegureid, on need muudatused kooskõlas määruse (EÜ) nr 396/2005 artikli 14 lõike 2 ja artikli 18 lõike 4 nõuetega.
  (27)
  Jääkide uute piirnormide suhtes on Maailma Kaubandusorganisatsiooni vahendusel konsulteeritud liidu kaubanduspartneritega ja nende märkusi on arvesse võetud.
  (28)
  Seepärast tuleks määrust (EÜ) nr 396/2005 vastavalt muuta.
  (29)
  Et võimaldada toodete tavapärast turustamist, töötlemist ja tarbimist, tuleks käesoleva määrusega ette näha üleminekukord toodete suhtes, mis on seaduslikult toodetud enne jääkide piirnormide muutmist ja mille kohta on olemas teave, et kõrgetasemeline tarbijakaitse on tagatud.
  (30)
  Jääkide muudetud piirnormide jõustumisele peaks eelnema piisav ajavahemik, mille jooksul liikmesriigid, kolmandad riigid ja toidukäitlejad saaksid valmistuda nende piirnormide muutmisest tulenevate uute nõuete täitmiseks.
  (31)
  Käesoleva määrusega ette nähtud meetmed on kooskõlas toiduahela ja loomatervishoiu alalise komitee arvamusega,
  ON VASTU VÕTNUD KÄESOLEVA MÄÄRUSE:
  Artikkel 1
  Määruse (EÜ) nr 396/2005 II ja III lisa muudetakse vastavalt käesoleva määruse lisale.
  Artikkel 2
  Alljärgnevas loetelus esitatud toodetes ja nende pinnal esinevate toimeainete suhtes jätkatakse määruse (EÜ) nr 396/2005 kohaldamist kujul, nagu see kehtis enne selle muutmist käesoleva määrusega, nende toodete puhul, mis on seaduslikult toodetud enne 13. maid 2015:
  1)
  amitrool: kõik tooted,
  2)
  dinokap: kõik tooted peale veiniviinamarjade ja melonite,
  3)
  fiproniil, flufenatseet, pendimetaliin, propüsamiid ja püridaat: kõik tooted.
  Artikkel 3
  Käesolev määrus jõustub kahekümnendal päeval pärast selle avaldamist Euroopa Liidu Teatajas.
  Seda kohaldatakse alates 13. maist 2015.
  Käesolev määrus on tervikuna siduv ja vahetult kohaldatav kõikides liikmesriikides.
  Brüssel, 20. oktoober 2014